

**OLIMPIADA DE LIMBĂ, COMUNICARE ŞI LITERATURĂ ROMÂNĂ**

**Etapa judeţeană- 21 februarie, Bacău**

**clasa a VII-A**

* **Toate subiectele sunt obligatorii.**
* **Timp de lucru: 3 ore**
* **Se acordă 10 puncte din oficiu.**
* **Total: 120 de puncte**

**Citeşte cu atenţie cele două fragmente de text:**

**A.**  
,,Știu să întreb  
Despre miei, despre flori.  
Odată-ntr-o pădure  
Am sărutat un izvor.  
  
Știu ce uimită-i  
Culoarea albastră.  
Am o grădină  
Și o fereastră.  
  
Mai am și o carte  
Foarte subțire  
În care nu-ncape  
Decât o iubire.  
  
Pot să-mi iau locul  
Lângă tine, peste ea ?  
  
- Da, spuse prințul,  
Ești prietena mea.”

**(** Nina Cassian, ***Micul prinț***)

B.

,,Am legat copacii la ochi

Cu-o basma verde

Şi le-am spus să mă găsească.

Şi copacii m-au găsit imediat

Cu un hohot de frunze.

Am legat păsările la ochi

Cu o basma de nori

Şi le-am spus să mă găsească.

Şi păsările m-au găsit

Cu un cântec.

Am legat tristeţea la ochi

Cu un zâmbet,

Şi tristeţea m-a găsit a doua zi

Am legat soarele la ochi,

Cu nopţile mele

Şi i-am spus să mă găsească.

Eşti acolo, a zis soarele,

După timpul acela,

Nu te mai ascunde.

Nu te mai ascunde,

Mi-au zis toate lucrurile

Şi toate sentimentele

Pe care am încercat să le leg

La ochi.”

(Marin Sorescu, ***Am legat ...****)*

Într-o iubire.

**SUBIECTUL I -**Lectura (80 de puncte)

**a. Înţelegerea textului (16 puncte)**

1. Transcrie din textul **A** două secvențe/ structuri care constituie mărci ale subiectivității. (6 puncte)

2.Explică, în 4-5 rânduri, semnificația secvenței:*Știu ce uimită-i/ Culoarea albastră* din textul **A**. (10 puncte)

**b. Scrierea despre textul literar/nonliterar (25 de puncte)**

Scrie o compunere, de 20-25 de rânduri, în care să surprinzi relația dintre elementele naturii și trăirile eului liric, reflectată în cele două texte propuse, evidențiind mijloacele expresivității poetice.

**c. Scrierea imaginativă/reflexivă (25 de puncte)**

Valorifică sugestiile textelor-suport și alcătuiește o compunere narativă, de 25-30 de rânduri,în care să relatezi o experiență a cunoașterii de sine.

Pentru a obţine punctajul maxim vei avea in vedere următoarele repere:

* respectarea relaţiei dintre cerință şi conţinutul compunerii;
* valorificarea sugestiilor celor două texte propuse;
* exprimarea unei viziuni originale asupra temei propuse;
* folosirea adecvată a unor figuri de stil**.**

**Redactare (pentru ambele compuneri, b şi c : 14 puncte)**

**-** unitatea compoziţiei – **2p**.; registrul de comunicare, stilul şi vocabularul – **3p**.; coerenţa textului – **2p.**; ortografie – **2 p**. (0-1 greşeli-2p.; 2-3 greşeli-1p.; 4 greşeli - 0p.); punctuaţia - **2p**; aşezarea în pagină -**1p**.; creativitate şi originalitate – **2p.**

**SUBIECTUL al II-lea - Practica raţională şi funcţională a limbii (10 puncte)**

1.Explică, în 4-6 rânduri, semnificația titlului primului text. (4 puncte)

2. Construiește un text descriptiv (8-10 rânduri), plecând de la versurile ,,Am legat păsările la ochi/Cu o basma de nori.” (6 puncte )

**SUBIECTUL al III-lea - Elemente de construcţie a comunicării (20 de puncte)**

1.Găsește antonimele cuvintelor*:* *subțire,* *tristeţea, ascunde*. (3puncte)

2.Alcătuiește un enunț în care verbul *a întreba* să fie la diateza pasivă. (5puncte)

3.Construiește patru enunțuri în care substantivul *copacii* să îndeplinească funcții sintactice diferite.(6 puncte)

4. Precizează cazul cuvintelor subliniate: *Cu nopţile mele*  (6 puncte)

* **Lucrează cu atenţie!**
* **Nu te grăbi!**
* **Reciteşte-ţi lucrarea!**
* **Tu poţi fi cel mai bun !**
* MULT SUCCES !