

**OLIMPIADA DE LIMBĂ, COMUNICARE ŞI LITERATURĂ ROMÂNĂ**

**Etapa județeană, 21.02.2015, Bacău**

**CLASA a VIII-a**

* **Toate subiectele sunt obligatorii.**
* **Timp de lucru: 3 ore**
* **Se acordă 10 puncte din oficiu.**
* **Total: 120 de puncte**

**Citeşte cu atenţie următoarele texte şi răspunde corect cerinţelor formulate în sarcinile de lucru:**

Lumea toată-**i trecătoare**,   
Oamenii se trec şi mor  
Ca şi miile de unde,   
Ce un suflet le pătrunde,   
Treierând necontenit  
Sânul mării infinit.  
Numai poetul,   
Ca păsări ce zboară  
**Deasupra valurilor**,   
Trece peste nemărginirea timpului:  
În ramurile gândului,   
În sfintele lunci,   
Unde păsări ca el  
Se-ntrec în cântări.

(Mihai Eminescu, ***Numai poetul)***

**B.**

,,Poeţii cred că e o corabie

Şi se îmbarcă.

Lăsaţi-mă să mă urc pe corabia cu poeţi

Înaintând pe valurile timpului

Fără să-şi clatine catargul

Şi fără să aibă nevoie ca să mişte din loc

(Pentru că timpul se mişcă

În jurul ei tot **mai repede**).

Poeţii aşteaptă şi refuză să doarmă,

Refuză să moară,

Ca să nu piardă clipa din urmă

Când corabia se va desprinde de ţărm -

Dar ce e nemurirea dacă nu

Chiar această corabie de piatră,

Aşteptând cu încăpăţânare ceva

**Ce** nu se va întâmpla niciodată?”

(Ana Blandiana, ***Corabia cu poeți***)

**SUBIECTUL I - LECTURA - 80 de puncte**

**a) Înţelegerea textului (16 puncte)**

1. Motivează, prin două argumente, caracterul liric al textelor- suport. (6 p)

2. Transcrie, din fiecare text, câte o figură de stil și explică semnificația acestora. (10 p)

**b) Scriere despre textul literar (25 de puncte)**

Redactează o compunere, de 20-25 de rânduri, în care să surprinzi destinul poetului reflectat în cele două texte propuse, evidențiind rolul mijloacelor artistice în transmiterea emoției estetice.

**c) Scriere imaginativă/reflexivă (25 de puncte)**

Alcătuiește o compunere, de 25-30 de rânduri, cu titlul **Corabia lecturii** în care să-ți imaginezi o călătorie în universul cărților preferate.

Pentru a obţine punctajul maxim, vei avea în vedere următoarele repere:

- respectarea relației dintre cerință și conținutul compunerii;

- exprimarea unei viziuni originale asupra temei propuse;

- folosirea adecvată a cel puțin două figuri de stil studiate;

- încadrarea în limita de spațiu indicată.

**Redactare pentru răspunsurile de la punctele b și c- 14 puncte**: *unitatea compoziției*- **2p**; *registrul de comunicare, stilul, vocabularul*-**3p**; *coerența textului*- **2p**; *ortografi*e-**3p**;(0-1 greșeli- **3p**; 2-3greșeli- **2p**; 4 greșeli-**1p**; peste 4 greșeli- **0p);** *punctuația și așezarea în pagină -* **2p**; *creativitate și originalitate*- **2p.**

**SUBIECTUL al II-lea - Practica raţională şi funcţională a limbii (10 puncte)**

1. Exprimă-ți, în 6-8 rânduri, opinia despre mesajul versurilor*:*

*,,*Dar ce e nemurirea dacă nu

Chiar această corabie de piatră *”*(4 puncte)

2. Explică, în 6-8 rânduri, semnificația titlului unuia dintre cele două texte de mai sus*.*(6 puncte)

**SUBIECTUL al III-lea - Elemente de construcţie a comunicării(20 de puncte)**

1. Explică rolul cratimei din structura ,,să-și clatine catargul”(4p)

2. Menționează valoarea morfologică și funcția sintactică pentru cuvintele subliniate. (8p)

3. Construiește două fraze în care verbul *a rămâne* să fie regent pentru o propoziție subiectivă, respectiv predicativă. (4p)

4. Realizează expansiunea părții de propoziție subliniate în propoziție subordonată corespunzătoare ca sens, precizându-i felul: ,,Lăsaţi-mă să mă urc pe corabia cu poeţi”(4p).

* **Lucrează cu atenție!**
* **Nu te grăbi!**
* **Reciteşte-ţi lucrarea!**
* **Tu poţi fi cel mai bun !**
* **MULT SUCCES!**